CELEX: 
Language: hr
Date: 2017-08-21 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) br. 611/2014 o dopuni Uredbe (EU) br. 1308/2013 Europskog parlamenta i Vijeća o programima potpore sektoru maslinova ulja i stolnih maslina

OBRAZLOŽENJE
            
            
               1.KONTEKST DELEGIRANOG AKTA
            
            
               U kontekstu trogodišnjih programa rada u cilju potpore sektoru maslinovog ulja i stolnih maslina iz članka 29. Uredbe (EU) br. 1308/2013
                  1
               , Unija financira aktivnosti francuskih, grčkih i talijanskih organizacija proizvođača, udruženja organizacija proizvođača i sektorskih organizacija sredstvima u ukupnom iznosu od najviše 47 665 000 EUR.
            
            
               Na temelju iskustva iz provedbe aktualnih trogodišnjih programa rada koji će završiti u ožujku 2018. predlaže se uvođenje tehničkih poboljšanja u Delegiranu uredbu Komisije (EU) br. 611/2014
                  2
               . Poboljšanja su utvrđena u razgovorima s dotičnim državama članicama.
            
            
               Izmijenjene uredbe trebale bi se donijeti tijekom prvog polugodišta 2017. i stupiti na snagu u rujnu 2017. jer se neke izmjene odnose na kriterije prihvatljivosti kojih podnositelji zahtjeva za novo programsko razdoblje moraju biti svjesni kad pripremaju svoje zahtjeve, koji se moraju podnijeti do datuma koji utvrđuju države članice, ali ne kasnije od 15. veljače 2018.
            
            
               2.SAVJETOVANJA PRIJE DONOŠENJA AKTA
            
            
               Prije izrade ovog delegiranog akta provedeno je savjetovanje s pravnom službom o utvrđenim poboljšanjima. Mehanizam za davanje povratnih informacija pokrenut je 16. lipnja 2017. nakon završetka savjetovanja među službama. 
            
            
               Na sastanku stručne skupine za maslinovo ulje održanom 30. svibnja 2017. države članice informirane su o mogućnostima predlaganja delegiranog akta o izmjenama odredbi Delegirane uredbe Komisije (EU) br. 611/2014. Zbog činjenice da se radi o izmjenama tehničke prirode, koje nemaju znatan učinak, studija učinka nije provedena. 
            
            
               3.PRAVNI ELEMENTI DELEGIRANOG AKTA
            
            
               Delegirani akt temelji se na članku 30. Uredbe (EU) br. 1308/2013 i primjenjuje se na programe rada koji započinju od 1. travnja 2018.
            
            
               DELEGIRANA UREDBA KOMISIJE (EU) …/...
            
            
               оd 9.8.2017.
            
            
               o izmjeni Delegirane uredbe (EU) br. 611/2014 o dopuni Uredbe (EU) br. 1308/2013 Europskog parlamenta i Vijeća o programima potpore sektoru maslinova ulja i stolnih maslina 
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007
                  3
               , a posebno njezin članak 30.,
            
            
               budući da:
            
            
               (1)S obzirom na iskustva stečena tijekom provedbe trogodišnjih programa rada koji su započeli od 1. travnja 2015. trebalo bi pojednostaviti ili razjasniti određene odredbe Delegirane uredbe Komisije (EU) br. 611/2014
                  4
               . Istodobno je primjereno dodatno ograničiti administrativno opterećenje za gospodarske subjekte i nacionalne uprave.
            
            
               (2)S obzirom na to da države članice mogu najbolje procijeniti stvarni rizik dvostrukog financiranja raznih programa potpore kojima upravljaju, trebale bi utvrditi jasne kriterije razgraničenja na temelju kojih je moguće razlikovati operacije ili aktivnosti za koje se daje potpora u okviru trogodišnjih programa rada i one koje se financiraju u okviru bilo kojeg drugog instrumenta Unije.
            
         
         
            
               (3)Najmanje dodjele financijskih sredstava Unije posebnim područjima aktivnosti trebale bi utvrditi dotične države članice jer one najbolje mogu identificirati osjetljiva prioritetna područja na svojim državnim područjima. Kako bi se osigurala uravnotežena provedba prioriteta na državnom području dotične države članice, te najmanje dodjele trebale bi se primjenjivati u okviru svih programa rada.
            
            
               (4)Procjene programâ rada koje su prethodno provele organizacije korisnici u okviru Uredbe Komisije (EU) br. 611/2014 trebalo bi uključiti u popis kriterija za odabir novih programa rada.
            
            
               (5)U cilju pojednostavnjenja primjereno je dopustiti primjenu paušalne stope u svrhu izračuna troškova.
            
            
               (6)Kako bi se postigla bolja usklađenost zahtjeva za predujam s likvidnošću korisnika tijekom provedbe trogodišnjeg programa rada, više se ne bi trebalo zahtijevati uključivanje zahtjeva za predujam u početni zahtjev za odobrenje. 
            
            
               (7)Delegiranu uredbu (EU) br. 611/2014 trebalo bi stoga na odgovarajući način izmijeniti.
            
            
               (8)Na programe rada odobrene prije 1. travnja 2018. trebale bi se, do završetka tih programa, i dalje primjenjivati odredbe Delegirane uredbe (EU) br. 611/2014 primjenjive u trenutku njihova odobrenja,
            
            
               DONIJELA JE OVU UREDBU:
            
            
               Članak 1.
            
            
               Delegirana uredba (EU) br. 611/2014 mijenja se kako slijedi:
            
            
               (1)umeće se sljedeći članak 2.a:
            
            
               „Članak 2.a 
            
            
               Zabrana dvostrukog financiranja 
            
            
               Države članice utvrđuju jasne kriterije razgraničenja kako bi osigurale da se ne dodjeljuje potpora u skladu s člankom 29. Uredbe (EU) br. 1308/2013 za operacije ili aktivnosti kojima se pruža potpora u okviru bilo kojeg instrumenata Unije.”;
            
            
               (2)U članku 3. stavku 4. uvodna rečenica zamjenjuje se sljedećim:
            
            
               „Eksternalizacija mjera organizacije proizvođača ili udruženja organizacija proizvođača u skladu s člankom 155. Uredbe (EU) br. 1308/2013 može se dopustiti za mjere iz stavka 1. pod sljedećim uvjetima:”;
            
            
               (3)U članku 4. stavku 1. briše se točka (a);
            
            
               (4)Članak 5. zamjenjuje se sljedećim:
            
            
               „Članak 5.
            
            
               Raspodjela financijskih sredstava Unije
            
            
               Države članice utvrđuju najmanje dodjele financijskih sredstava Unije raspoloživih u skladu s člankom 29. Uredbe (EU) br. 1308/2013 posebnim područjima iz članka 3. stavka 1. ove Uredbe. Te najmanje dodjele primjenjuju se na sve programe rada koji se u dotičnoj državi članici odobravaju u skladu s ovom Uredbom.”;
            
         
         
            
               (5)U članku 6. stavku 1. točka (g) zamjenjuje se sljedećim:
            
            
               „(g)procjene programâ koje su prethodno organizacije korisnici mogle provesti u okviru Uredbe Komisije (EZ) br. 1334/2002(*), Uredbe Komisije (EZ) br. 2080/2005(**), Uredbe (EZ) br. 867/2008 ili ove Uredbe.
            
            
               --------------------------------
            
            
               (*)Uredba Komisije (EZ) br. 1334/2002 od 23. srpnja 2002. o utvrđivanju detaljnih pravila za primjenu Uredbe Vijeća (EZ) br. 1638/98 u pogledu programa rada organizacija gospodarskih subjekata u sektoru maslina za tržišne godine 2002./03., 2003./04. i 2004./05. (SL L 195, 24.7.2002., str. 16.).
            
            
               (*)Uredba Komisije (EZ) br. 2080/2005 od 19. prosinca 2005. o utvrđivanju detaljnih pravila za primjenu Uredbe Vijeća (EZ) br. 865/2004 u pogledu organizacija gospodarskih subjekata u sektoru maslina, njihovih programa rada i njihova financiranja (SL L 333, 20.12.2005., str. 8.).”;
            
            
               (6)Članak 7. stavak 3. mijenja se kako slijedi:
            
            
               (a)točka (h) briše se;
            
            
               (b)dodaje se sljedeći drugi podstavak:
            
            
               „Za potrebe točke (d) prvog podstavka države članice mogu odlučivati o prihvatljivosti općih troškova na temelju paušalne stope ili na temelju stvarnih troškova utvrđenih na temelju dokazne dokumentacije koju dostavljaju korisnici.”.
            
            
               Članak 2.
            
            
               Ova Uredba stupa na snagu sedmog dana od dana objave u Službenom listu Europske unije.
            
            
               Primjenjuje se na programe rada koji počinju od 1. travnja 2018. i postupke njihova odobravanja.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 9.8.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).
               
               
                  
                     (2)
                  Delegirana uredba Komisije (EU) br. 611/2014 оd 11. ožujka 2014. o dopuni Uredbe (EU) br. 1308/2013 Europskog parlamenta i Vijeća o programima potpore sektoru maslinova ulja i stolnih maslina (SL L 168, 7.6.2014., str. 55.).
               
               
                  
                     (3)
                  
                  
                     SL L 347, 20.12.2013., str. 671
                  
                  . 
               
               
                  
                     (4)
                  Delegirana uredba Komisije (EU) br. 611/2014 оd 11. ožujka 2014. o dopuni Uredbe (EU) br. 1308/2013 Europskog parlamenta i Vijeća o programima potpore sektoru maslinova ulja i stolnih maslina (
                  
                     SL L 168, 7.6.2014., str. 
                  
                  55.).